"Waar uitbetaling nie realiseer nie, begrawe ons die persoon op skuld en hoop om die geld later by die familie te kry. Ons loop dus 'n finansiële risiko deur by die regulasies te hou," sê Aldalgamony.
Volgens Vermeulen bemoeilik "wisselvallige en onduidelike" riglyne hulle taak. "Dit maak ons só deurmekaar. Nie een van die kantore op Oudtshoorn, George of Knysna se riglyne stem ooreen nie. Daar is ook dubbele standaarde in opdragte, soos dat 'n Covid-liggaam nou besigtig mag word en dan moet ons die veiligheidsprotokol breek om die sak waarin die liggaam gehou word, oop te maak daarvoor, maar aan die anderkant word weer gesê dat ons die kis in 'n spesiale omhulsel moet toemaak vir die begrafnis."
Met elke liggaam wat hanteer word, word vooraf vasgestel of die oorledene 'n Covid-19-geval is. Alle reëlings word dan sover moontlik per e-pos of telefonies getref, en die families mag die kantoor slegs een keer besoek om blootstelling tot die minimum te beperk.
"Dit is dus vir ons hanteerbaar. Ons moet die distriksmunisipaliteit dadelik in kennis stel as ons 'n Covid-19-begrafnis doen. Die datum en tyd van die begrafnis word ook deurgegee. Hulle stuur 'n inspekteur om toe te sien dat ons by die prosedures hou."